ตะลุยสวนผลไม้เมืองจันทบุรี ตอนที่ 3 สวนลำไย
ผลผลิตลำไย สายพันธุ์อีดอ จำนวนมากมายเหล่านี้  กำลังรอการเก็บเกี่ยวเพื่อส่งออกไปยังประเทศจีนคู่ค้าลำไยรายใหญ่ที่สุดของประเทศไทย โดยเฉพาะในพื้นที่อำเภอโป่งน้ำร้อนและอำเภอสอยดาว จังหวัดจันทบุรี มีการปลูกลำไยและพืชเศรษฐกิจสำคัญ ซึ่งจะเป็นลำไยนอกฤดูกาล และกว่า 20 ปีมาแล้วที่ชาวสวนลำไยในพื้นที่โป่งน้ำร้อน หันมาปลูกลำไยกันอย่างเป็นล่ำเป็นสัน เพราะสภาพพื้นที่ ที่เอื้อต่อการปลูกลำไยนอกฤดูกาล โดยผลผลิตของลำไยเหล่านี้  ในปีหนึ่งๆ มีปริมาณหลายแสนตัน สร้างรายได้แก่เกษตรกรในภาพรวมนับหมื่นล้านบาทเลยทีเดียว 

วิชาญ ตะพัง เจ้าของสวนลำไย อำเภอโป่งน้ำร้อน เล่าว่า ลำไยของชาวสวนที่นี้ 100 เปอร์เซ็นต์จะส่งออกไปประเทศจีนในหลายมณฑล โดยเฉพาะมณฑลกวางเจา โดยมีการจองและทำสัญญาซื้อขายกันล่วงหน้า ตั้งแต่ลำไยยังไม่ผลิดอกออกผล เรียกว่า การซื้อ "ใบ" ส่วนเหตุผลที่ลำไยที่นี้เป็นที่ต้องการของชาวจีนนั้น เพราะคุณภาพของลำไยที่มีผลใหญ่ เนื้อแห้ง รถชาติหวานหอมและขายได้ราคาดี ส่งผลให้ชาวสวนปลูกกันมากขึ้น เช่นเดียวกับผลผลิตและความต้องการของผู้ซื้อ หรือล้งจากจีน ที่มีมากขึ้นเช่นกัน